Ψήφισμα του Ευρωπαϊκού Κοινοβουλίου

της 4ης Απριλίου 2001

σχετικά με την απαλλαγή όσον αφορά τη δημοσιονομική διαχείριση του έκτου, έβδομου και όγδοου Ευρωπαϊκού Ταμείου Ανάπτυξης για το οικονομικό έτος 1999

(2001/451/ΕΚ)

ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ,

Έχοντας υπόψη τους ισολογισμούς και λογαριασμούς διαχείρισης του έκτου, έβδομου και όγδοου Ευρωπαϊκού Ταμείου Ανάπτυξης για το οικονομικό έτος 1999 [COM(2000) 357 - C5-0257/2000],

Έχοντας υπόψη την ετήσια έκθεση του Ελεγκτικού Συνεδρίου για το οικονομικό έτος, συνοδευόμενη από τις απαντήσεις των οργάνων (C5-0618/2000)(1),

Έχοντας υπόψη την δήλωση αξιοπιστίας σχετικά με τα Ευρωπαϊκά Ταμεία Ανάπτυξης για το οικονομικό έτος 1999 που υπεβλήθη από το Ελεγκτικό Συνέδριο καθώς και την ειδική έκθεση σχετικά με το θέμα αυτό (C5-0618/2000),

Έχοντας υπόψη τις συστάσεις του Συμβουλίου της 14ης Μαρτίου 2001 (C5-0122/2001, - C5-0123/2001, - C5-0124/2001),

Έχοντας υπόψη το άρθρο 33 της εσωτερικής συμφωνίας μεταξύ των αντιπροσώπων των κυβερνήσεων των κρατών μελών, συνελθόντων στα πλαίσια τον Συμβουλίου, για τη χρηματοδότηση και τη διαχείριση των ενισχύσεων της Κοινότητας στο πλαίσιο του δεύτερου χρηματοδοτικού πρωτοκόλλου της τέταρτης σύμβασης ΑΚΕ-ΕΚ(2),

Έχοντας υπόψη το άρθρο 74 του δημοσιονομικού κανονισμού της 16ης Ιουνίου 1998(3), που εφαρμόζεται στη συνεργασία για τη χρηματοδότηση της ανάπτυξης στα πλαίσια της τέταρτης σύμβασης ΑΚΕ-ΕΟΚ,

Έχοντας υπόψη το άρθρο 93 και το παράρτημα V του κανονισμού του,

Έχοντας υπόψη την έκθεση της επιτροπής ελέγχου του προϋπολογισμού και τη γνωμοδότηση της επιτροπής ανάπτυξης και συνεργασίας (Α5-0109/2001),

Εκτιμώντας τα ακόλουθα:

A. Σύμφωνα με το άρθρο 74 του δημοσιονομικού κανονισμού της 16ης Ιουνίου 1998, η Επιτροπή προσπαθεί να άρει το συντομότερο δυνατόν τα εμπόδια για την απόφαση χορήγησης της απαλλαγής, εφόσον αυτή δεν μπορεί να χορηγηθεί πριν από τις 30 Απριλίου.

1. Αναβάλλει τη χορήγηση απαλλαγής για τη δημοσιονομική διαχείριση του έκτου, έβδομου και όγδοου Ευρωπαϊκού Ταμείου Ανάπτυξης για το οικονομικό έτος 1999 για τους ακόλουθους λόγους:

α) στην παράγραφο 1 του ψηφίσματός του, της 13ης Απριλίου 2000, περί αναβολής της απόφασης για τη χορήγηση απαλλαγής στην Επιτροπή όσον αφορά τη δημοσιονομική διαχείριση του έκτου, έβδομου και όγδοου Ευρωπαϊκού Ταμείου Ανάπτυξης για το οικονομικό έτος 1998(4), το Κοινοβούλιο είχε ζητήσει την υποβολή λεπτομερούς καταλόγου των διοικητικών ή/και πειθαρχικών ερευνών κατά του προσωπικού των αντιπροσωπειών, οι οποίες θα έπρεπε να διενεργηθούν στο πλαίσιο του δημοσιονομικού ελέγχου προγραμμάτων διαρθρωτικών αλλαγών και άλλων μέτρων αναπτυξιακής βοήθειας. Σε απάντηση στο αίτημα αυτό, η Ευρωπαϊκή Επιτροπή συνέστησε μια εξεταστική επιτροπή υπό την εποπτεία και προεδρία της εσωτερικής υπηρεσίας ελέγχου για να δρομολογήσει μια ευρεία διοικητική εξέταση όσον αφορά την αποτελεσματικότητα των διαδικασιών εποπτείας και ελέγχου. Η Επιτροπή ανακοίνωσε ότι οποιαδήποτε προσωπική αμέλεια ή λάθος χειρισμός που θα διαπιστωθεί κατά την έρευνα αυτή, θα αποτελέσει αντικείμενο πειθαρχικής δίωξης. Ύστερα από τις δυσλειτουργίες και καταχρήσεις που διαπιστώθηκαν κατά τη διαδικασία απαλλαγής του 1998, η διοικητική αυτή έρευνα απολαύει υψίστης προτεραιότητας. Αποτελεί εξάλλου, την πρώτη δοκιμή για την εξακρίβωση της δυνατότητας αποτελεσματικής λειτουργίας της νέας εσωτερικής υπηρεσίας ελέγχου. Στις 21 Δεκεμβρίου 2000, η Επιτροπή ανακοίνωσε ότι η έκθεση της εσωτερικής υπηρεσίας ελέγχου θα είναι έτοιμη στα τέλη Φεβρουαρίου 2001. Πρόσφατα ανακοινώθηκε ότι η έκθεση προβλέπεται τώρα να υποβληθεί το Μάιο·

β) σε συνάρτηση με την προαναφερθείσα διοικητική έρευνα, η Επιτροπή υποσχέθηκε και την υποβολή ενός καταλόγου των περιπτώσεων στις οποίες παρενέβη η OLAF (Υπηρεσίας Καταπολέμησης της Απάτης). Η οσονούπω υποβολή του καταλόγου αυτού εξαγγέλθηκε επίσης στις 21 Δεκεμβρίου 2000 στην απάντηση στο ερωτηματολόγιο της εισηγήτριας, έγινε όμως μόλις στις 7 Μαρτίου 2001, δηλαδή πολύ αργά ώστε να χρησιμοποιηθεί για την εκπόνηση της έκθεσης. Υπάρχουν ενδείξεις ότι η OLAF δεν είναι σήμερα πραγματικά σε θέση να επέμβει σε περίπτωση κρουσμάτων απάτης στο πλαίσιο των ταμείων ανάπτυξης. Και αυτό καθιστά αναγκαία μια εις βάθος συζήτηση προτού μπορέσει να χορηγηθεί η απαλλαγή.

2. Διαπιστώνει ότι η αναβολή της απαλλαγής θα επιτρέψει επίσης, με βάση τα στοιχεία που η υποβολή τους αναγγέλθηκε για το Μάιο του 2001, να διαπιστωθεί κατά πόσο επιτυγχάνει η Επιτροπή, στο πλαίσιο του προγράμματος δράσης που καταρτίστηκε εν συνεχεία της απαλλαγής του 1998, απτές προόδους όσον αφορά τον όγκο και τη αποτελεσματικότητα της κοινοτικής βοήθειας στον τομέα της υγείας και στο πλαίσιο της καταπολέμησης της φτώχειας.

3. Αναθέτει στην Πρόεδρό του να διαβιβάσει το παρόν ψήφισμα στην Επιτροπή, στο Συμβούλιο, στο Δικαστήριο, στο Ελεγκτικό Συνέδριο, στην Ευρωπαϊκή Τράπεζα Επενδύσεων και στα λοιπά θεσμικά όργανα της Κοινότητας και να μεριμνήσει για τη δημοσίευσή του στην Επίσημη Εφημερίδα (σειρά L).

Ο Γενικός Γραμματέας

Julian Pristley

Η Πρόεδρος

Nicole Fontaine

(1) ΕΕ C 342 της 1.12.2000, σ. 205.

(2) ΕΕ L 156 της 29.5.1998, σ. 108.

(3) ΕΕ L 191 της 7.7.1998, σ. 53.

(4) ΕΕ C 40 της 7.2.2001, σ. 383.